## Pravilnik o postupku i načinu izdavanja dopuštenja za obavljanje podvodnih aktivnosti u unutarnjim morskim vodama i teritorijalnom moru Republike Hrvatske koji su zaštićeni kao kulturno dobro

### NN 56/2003 (5.4.2003.), Pravilnik o postupku i načinu izdavanja dopuštenja za obavljanje podvodnih aktivnosti u unutarnjim morskim vodama i teritorijalnom moru Republike Hrvatske koji su zaštićeni kao kulturno dobro

# MINISTARSTVO KULTURE

694

Na temelju članka 49. Zakona o
zaštiti i očuvanju kulturnih dobara (»Narodne novine«, broj 69/99), ministar
kulture donosi

## PRAVILNIK

### O POSTUPKU I NAČINU IZDAVANJA DOPUŠTENJA ZA OBAVLJANJE PODVODNIH AKTIVNOSTI U UNUTARNJIM MORSKIM VODAMA I TERITORIJALNOM MORU REPUBLIKE HRVATSKE KOJI SU ZAŠTIĆENI KAO KULTURNO DOBRO

Članak 1.

Ovim se Pravilnikom utvrđuju
kriteriji, postupak i način izdavanja, te sadržaj i oblik dopuštenja za
obavljanje podvodnih aktivnosti (u daljnjem tekstu: ronjenja) u zaštićenim
dijelovima unutarnjih morskih voda i teritorijalnog mora Republike Hrvatske
koji su zaštićeni kao kulturno dobro (u daljnjem tekstu: zaštićena područja –
zone).

Članak 2.

U zaštićenim područjima – zonama
zabranjeno je individualno ronjenje. Organizirano ronjenje je svako ronjenje
sukladno Pravilniku o obavljanju podvodnih aktivnosti (»Narodne novine«, broj
44/99 i 23/03), a u zaštićenim područjima – zonama dozvo­ljeno je samo uz
dopuštenje iz članka 1. ovoga Pravilnika.

PROGRAM RONJENJA

Članak 3.

Ministar kulture na prijedlog
Uprave za zaštitu kulturne baš­tine donosi petogodišnji program ronjenja u
zaštićenim po­dručjima – zonama (u daljnjem tekstu: Program).

Programom se utvrđuju zaštićena
područja – zone za koja će se pokrenuti postupak izdavanja dopuštenja, visina
minimalne godišnje naknade kao i posebni uvjeti i obveze nositelja do­puštenja.

Programom se može predvidjeti da
nadležni Konzervatorski odjel može izdati posebno dopuštenje za obavljanje
jednokratnih preglednih, promotivnih, memorijalnih ili edukativnih ronilačkih
aktivnosti, a uz prethodnu suglasnost Odjela za zaštitu arheološke baštine
Uprave za zaštitu kulturne baštine Ministarstva kulture.

 Programom se može predvidjeti mogućnost izdavanja dopuštenja za
ronilačke klubove, ukoliko nadležni Konzervatorski odjel i Odjel za zaštitu
arheološke baštine Uprave za zaštitu kulturne baštine Ministarstva kulture
ocijene da posebni program izrađen od strane ronilačkog kluba vezan uz zaštitu
podmorja (pregledi podmorja, izrada skice dna itd.) doprinosi zaštiti i
očuvanju kulturnih dobara, te ukoliko su u zahtjevu navedeni voditelji
ronjenja, odnosno članovi kluba koji posjeduju iskaznicu ronilačkog kluba te
iskaznicu Hrvatskog ronilačkog saveza.

NATJEČAJ

Članak 4.

Na temelju Programa iz članka 3.
ovoga Pravilnika, Ministarstvo kulture raspisuje Natječaj kojim se pokreće
postupak izdavanja dopuštenja za ronjenje u zaštićenim područjima – zonama.

Natječaj sadrži uvjete za
izdavanje dopuštenja utvrđene Programom.

Pravo prijave na Natječaj imaju
sve pravne osobe koje ispunjavaju uvjete propisane Pravilnikom o obavljanju
podvodnih aktivnosti, za obavljanje organiziranog ronjenja.

Prijavu na Natječaj za jedno
dopuštenje može podnijeti i više pravnih osoba.

Natječaj se objavljuje u
»Narodnim novinama«.

DOPUŠTENJE

Članak
5.

Ministar
kulture na prijedlog Uprave za zaštitu kulturne baštine imenuje Stručno
povjerenstvo za provedbu Natječaja sukladno ovom Pravilniku. Stručno
povjerenstvo ima pet članova.

 Stručno povjerenstvo razmatra prijave
pristigle na Natječaj i predlaže nadležnom Konzervatorskom odjelu Uprave za
zaštitu kulturne baštine Ministarstva kulture, izdavanje dopuštenja.

Stručno
povjerenstvo dat će prednost pri izboru za nositelja dopuštenja pravnoj osobi,
odnosno pravnim osobama, koja uz dokaz o ispunjavanju propisanih uvjeta ponudi
veći iznos godišnje naknade, koja zapošljava domicilno stanovništvo, koja je aktivno
sudjelovala na zaštiti kulturne baštine te je bliže zaštićenom području – zoni
za koju se dopuštenje traži.

Dopuštenje
sadrži podatke o nositelju dopuštenja, uvjetima, vremenskom roku, području –
zoni za koju se dopuštenje izdaje, podatke o voditelju ronjenja kao i druge
podatke predviđene ovim Pravilnikom. Dopuštenje se izdaje na vrijeme od pet
godina.

U
dopuštenju iz članka 3. stavka 4. navodi se ime i prezime voditelja ronjenja,
imena i prezimena te brojevi članskih iskaznica članova kluba i brojevi
iskaznica Hrvatskog ronilačkog saveza osoba koje sudjeluju u ronjenju te
vrijeme u kojem se dopuštenje može koristiti.

Nositelj dopuštenja ne može na
drugu pravnu osobu prenijeti prava i obveze iz dopuštenja.

NAKNADE

Članak 6.

Svaki nositelj dopuštenja za
određeno područje – zonu dužan je plaćati godišnju naknadu utvrđenu
dopuštenjem.

Naknada iz stavka 1. uplaćuje se
na žiroračun Ministarstva kulture broj 2390001 – 1100019474. Naknada se za prvu
godinu uplaćuje u roku od 8 dana od dobivanja dopuštenja, odnosno do 15.
siječnja za svaku sljedeću godinu.

Ukoliko nositelj dopuštenja ne
uplati godišnju naknadu u roku iz stavka 2. ovoga članka, oduzet će mu se
dopuštenje.

Sredstva uplaćena na ime
godišnje naknade namjenski se koriste za zaštitu podvodnih kulturnih dobara
(izrada sidrenih blokova, mreža, nabava opreme i dr.).

OBVEZE NOSITELJA DOPUŠTENJA

Članak 7.

Nositelj
dopuštenja odnosno voditelj ronjenja dužan je prije vođenja grupe na zaštićeno
područje – zonu faksirati Dnevnik ronjenja Odjelu za inspekcijske poslove
Uprave za zaštitu kulturne baštine Ministarstva kulture.

Članak
8.

Nositelj
dopuštenja odnosno voditelj ronjenja obvezan je:

–
postupati s dužnom pažnjom u odnosu na kulturna dobra;

–
spriječiti oštećivanje kulturnih dobara kao i vađenje predmeta;

–
o svim nedopuštenim podvodnim aktivnostima izvijestiti nadležni Konzervatorski
odjel odnosno Odjel za inspekcijske poslove Uprave za zaštitu kulturne baštine
Ministarstva kulture, nadležnu policijsku postaju i lučku kapetaniju;

–
u slučaju eventualnih nalaza arheoloških predmeta ili lokaliteta izvijestiti
nadležni Konzervatorski odjel odnosno Odjel za zaštitu arheološke baštine
Uprave za zaštitu kulturne baštine Ministarstva kulture;

–
o svim zapaženim promjenama, a posebno oštećenjima ili uništenjima na
lokalitetu odmah izvijestiti nadležni Konzervatorski odjel odnosno Odjel za
inspekcijske poslove Uprave za zaštitu kulturne baštine Ministarstva kulture,
nadležnu policijsku postaju i lučku kapetaniju;

–
o svakoj promjeni voditelja ronjenja odnosno promjeni statusa nositelja
dopuštenja odmah obavijestiti Odjel za inspekcijske poslove odnosno nadležni
Konzervatorski odjel Uprave za zaštitu kulturne baštine Ministarstva kulture.

Članak
9*.*

 Za postupanje na svim zaštićenim područjima –
zonama ukoliko Programom nije drugačije propisano, utvrđuju se sljedeći uvjeti:

–
ukoliko postoje zaštitne mreže utvrđuje se zabrana ulaska i bilo kakvog
djelovanja koje bi moglo uzrokovati oštećenje istih;

–
zabranjuje se vezanje za olupine ili dijelove olupina;

–
svi ronioci moraju biti upisani u Dnevnik ronjenja, prije izlaska na more;

– voditelj ronjenja mora biti uz
grupu od urona, za cijelo vrijeme ronjenja, do izrona i odlaska grupe iz
zaštićenog područja – zone;

– na pojedinačnim lokacijama
grupu može činiti najviše 15 ronilaca s jednim voditeljem;

– pri ronjenju na olupinama
istovremeno mogu roniti najviše dvije grupe prijavljene isključivo od strane
nositelja dopuštenja.

NADZOR NAD OBAVLJANJEM
RONJENJA

Članak 10.

Nadzor nad obavljanjem ronjenja
na zaštićenim područjima – zonama provodi Ministarstvo kulture, kao i ovlaštene
službene osobe Lučke kapetanije i Pomorske policije.

Ministarstvo kulture može
privremeno ili trajno oduzeti dopuštenje ako nositelj dopuštenja ili voditelj
ronjenja postupa suprotno dopuštenju odnosno protivno propisima o zaštiti i
očuvanju kulturnih dobara.

U slučaju oduzimanja dopuštenja
nositelj nema pravo na povrat uplaćene godišnje naknade iz članka 6. ovoga
Pravilnika.

ZAVRŠNA ODREDBA

Članak 11.

Ovaj Pravilnik stupa na snagu
osmog dana od objave u »Narodnim novinama«.

Klasa: 612-08/03-01-56
Urbroj: 532-03-3/6-03-01
Zagreb, 17. ožujka 2003.

Ministar
**dr. sc. Antun Vujić**, v. r.

Pravilnik, NN 56/2003-694